અમદાવાદ: અત્યાર સુધી અમદાવાદીઓને પોતાના ઘરની બહાર એક જ રાતમાં ખોદાઈ જતા રસ્તાની કોઈ જ ગતાગમ પડતી ન હતી, કેમ કે મ્યુનિ. કોર્પોરેશન લોકોને આ અંગે જણાવવાની લેશમાત્ર તસદી લેતું ન હતું. જાગૃત નાગરિકોને વિગત જાણવા દોડાદોડી કરવી પડતી હતી. જાણે કે શહેરના રસ્તાઓને ગમે ત્યારે ખોદી નાખવા તંત્રનો અબાધિત અધિકાર હોય તેવી મનમાની કરાતી હતી, પરંતુ હવે નાગરિકોને ઘરે બેઠા તેમના સ્માર્ટ ફોન પર તમામ પ્રકારના ખોદકામની માહિતી કોર્પોરેશનની ‘અમદાવાદી એપ’ દ્વારા મળી જશે. શહેરના નેવું ટકા લોકોને પોતાના વોર્ડ કે પોતાના કોર્પોરેટરોનાં નામ તેમના ઘર-ઓફિસનાં સરનામાં, વોર્ડ, ઓફિસ, ઝોનલ ઓફિસની ખબર નથી હોતી.